Norrænt málþing um menntun fyrir alla og lýðræði í skólastarfi fór fram í Reykjavík á dögunum þar sem meginviðfangsefnin var virk þátttaka ungmenna , jafnrétti og efling lýðræðisvitundar í menntakerfinu og hvernig styrkja megi samstarf Norðurlandanna á þeim sviðum . Málþingið var hluti af formennskuáætlun Íslands í Norrænu ráðherranefndinni og var skipulagt í samstarfi við norrænt tengslanet um lýðræði , inngildingu og öryggi sem ráðherranefndin setti á laggirnar . Meginmarkmið þess er að koma í veg fyrir uppgang öfgahyggju með því að efla jákvæðan skólabrag , lýðræði og öryggi í skólum fyrir alla . „ Það er sameiginleg áskorun okkar að tryggja sem best jafnrétti í skólum og jafnt aðgengi að menntun og þar með tækifærum í okkar samfélagi . Í því tilliti er mikilvægt að við séum öll góðir hlustendur – óháð aldri , stétt og stöðu – og rýnum upplýsingar til gagns . Það á ekki síst við um stefnumótun og áherslur í skólastarfi . Þar verðum við að muna eftir því að spyrja sérfræðingana sem eru mikilvægustu hagsmunaaðilarnir í menntakerfinu , nemendurna . Ég hvet ykkur unga fólkið til að láta ykkar rödd heyrast , sem oftast og víðast – taka virkan þátt í þjóðmálaumræðunni og láta ykkur málin varða . Þannig byggjum við betri samfélög til framtíðar , “ sagði Lilja Alfreðsdóttir mennta - og menningarmálaráðherra sem ávarpaði málþingið . Málþingið sátu fulltrúar ungmenna á Norðurlöndunum og þátttakendur frá menntamálaráðuneytum allra Norðurlanda , menntamálastofnunum og aðilum úr menntakerfinu auk fulltrúa frá Norrænu ráðherranefndinni .